Margrethe Vestager (RV), 2002-01-16:
Nu har vi hørt ganske, ganske, ganske meget om ganske, ganske, ganske lidt, nemlig det, som regeringen synes at have foretaget sig i forhold til det, som vi drøfter her i dag.
Vi drøfter noget, som er meget vidtrækkende, meget principielt og meget, meget fremadrettet.
Derfor får man den mistanke, at socialministerens råd skal lægge låg på, at enkeltborgere kan rejse sager, fordi der kan henvises til, at nu har vi jo en ærefuld instans, som vil tage vare på det.
Jeg synes, at de to ting, som er blevet nævnt fra denne talerstol, jeg ved ikke hvor mange gange allerede i dag, er et sølle svar på den dagsorden, SF har sat i dag.
Jeg håber, at jeg ved de korte bemærkninger har givet det indtryk, at vi er optaget af den dagsorden, som er her i dag, og det er jo, fordi vi er optaget af den dagsorden, som sættes, og som er ganske vidtrækkende.
Det var et arbejde, som blev igangsat og tilendebragt, og som netop specifikt nævner, at vi bliver nødt til også at se på hele den sociale side af bæredygtighedsområdet, fordi der har været for stærkt et fokus på spørgsmålet om miljømæssig bæredygtighed.
Derfor synes vi, det er meget velkomment, at vi får den her diskussion.
Jeg kan kun beklage, at vi ikke havde drøftelsen før valget - da det jo er en genfremsættelse af et tidligere fremsat forslag, som ikke nåede at blive førstebehandlet - for det kunne måske have givet baggrund for en betydelig mere frugtbar og perspektivrig valgkamp, i hvert fald som ét lille bidrag.
Det er vigtigt, at det netop forstås bredt, og at man også tænker f.eks. i samspillet til uddannelse.
Vi ved faktisk, at uddannelse er en af de meget afgørende ting, som kan bryde den sociale arv, når den er negativ, fordi den giver mennesker et afsæt for at ændre deres egen situation.
Når vi også synes, det er interessant at drøfte det, er det jo, fordi vi ved, hvor stor en del af det arbejde, som ligger i forhold til begrebet social bæredygtighed, der faktisk foretages i amter og kommuner.
Derfor synes jeg, det er lidt for let at sige, at det vil være for tungt, eller at man må nøjes med at henstille.
Jeg synes, det er meget fornuftigt at bede regeringen overveje, hvordan man kan få amter og kommuner til at sørge for, at hele begrebet og den meget langsigtede overvejelse over vores samfund, hvor det er på vej hen, bliver til en integreret del af de amtslige og kommunale beslutninger i forhold til det lovgrundlag, de fungerer under.
Jeg synes også, det er lidt for nemt at afvise forslaget ved at henvise til det, SF selv foreslår, som kunne være regeringens initiativ, nemlig årlig tilbagerapportering.
SF's forslag til, hvad man kunne gøre, er muligvis for tungt og for bureaukratisk, men det skal ikke være grundlag for at afvise selve beslutningsforslaget, som jo er kort og åbent og giver meget vidt spillerum, for at regeringen kan løfte det, som vi har hørt positivt antydet, men meget lidt udfyldt allerede i dag. Vi vil meget gerne tættere på, hvad forslagsstillerne mener, der skal til for at konkretisere og deltage i drøftelsen.
En af de ting, som vi mener vil være meget afgørende for at løfte denne dagsorden, er, at der etableres en egentlig sparringspartner for stat, amt og kommune i arbejdet med den sociale side af bæredygtigheden.
Derfor synes vi, at socialministeren skal genoverveje sine forestillinger om et socialt råd og i stedet for lave et socialt råd over modellen Det Økonomiske Råd, en uafhængig instans med eget sekretariat, som klart og kraftfuldt kan give udtryk for deres vurdering.
Vi er meget positivt indstillet over for forslaget.
Vi synes, det er i tråd med den tidligere regerings politik, og vi støtter gerne det videre arbejde med det.